Skoolhoof in Pta-huis doodgeskietMlandu Mnguni (Foto: Facebook) Die polisie in Pretoria ondersoek ŉ saak van moord en huisroof nadat Mlandu Mnguni (48), ŉ skoolhoof van Mpumalanga, Donderdagaand by sy huis in Pretoria doodgeskiet is. “Mnguni het die aand ná 21:00 sit en televisie kyk en sy vrou, ŉ onderwyseres, het by die tafel gesit en boeke merk toe sy geluide buite die huis gehoor het,” het Mirna von Beneke, woordvoerder van die polisie, Saterdag aan Maroela Media bevestig. “Sy het vir haar man daarvan gesê en toe Mnguni opstaan om ondersoek in te stel, het die skote by die kombuisdeur geklap.” Von Beneke het gesê Mnguni is twee keer in die bolyf getref ná verskeie skote gevuur is. Die N4-snelweg na Brits loop agter die gesin se huis verby. Die aanvallers het glo panele van die betonmuur uitgeskuif om toegang tot die erf te bekom. “Hulle het weer deur die muur na die snelweg gevlug,” het sy bygevoeg. Mnguni was skoolhoof by die Matimba Middle School in KwaMhlanga, en voorsitter van die beheerliggaam van Alma-skool in Pretoria, ŉ skool vir kinders met gestremdhede. Hy laat sy vrou en drie kinders, waaronder ŉ dogter in matriek, agter.